和鄰幾館宿觀伯鎮題壁有作
作者：韓維
朝代：宋

paragraphs: 城南飲騎散，君赴蓬山廬。
禁門肅清夜，飛閣何渠渠。
深沉漏下始，蕭颯雨氣餘。
俯仰河漢明，高情邈沖虛。
獨懷同舍郎，被命分左魚。
得州東南勝，繞郭生芙蕖。
苦嗟已留滯，三歲紛塵裾。
人生固不一，理亦相乘除。
或彼有所近，或此亦以疏。
馮唐匿郎署，白首常晏如。
方朔雖金門，避世等樵漁。
古來守道者，期不忘厥初。
但願飲酒間，時讀古人書。